Dosyne steeds vermis ná China-gebou ineenstortŉ Lugfoto wys reddingsbeamptes op die toneel waar ŉ ses verdieping hoë gebou in Changsha, China, ineengestort het (29 April 2022) (Foto: CNS/AFP/China Out) Meer as 40 mense was teen Sondagmiddag nog vermis nadat ŉ gebou in Hunan in China Vrydagmiddag ineengestort het. Dié gebou het ŉ hotel, woonstelle en ŉ fliekteater gehuisves. Nóg twee oorlewendes is Sondagmiddag uit die puin gered, wat die reddingsgevalle op agt te staan bring. Daar is egter vermoedelik nog 16 mense in die gebou vasgekeer, terwyl ŉ verdere 40 nog nie ná die voorval gekontak kon word nie. Meer as 50 uur ná die reddingspoging van stapel gestuur is, is nog twee persone Sondagaand uit die puin gered. Een persoon is die oggend gered terwyl ŉ vrou die aand uit die puin gehaal is. Dit volg nadat reddingswerkers vroeër daardie middag “tekens van lewe” opgemerk het. “Die vrou was by haar positiewe toe sy gevind is. Haar lewenstekens was redelik stabiel en sy kon ’n normale gesprek met redders voer,” het ’n CCTV-verslaggewer op die toneel gesê en bygevoeg die vrou was deur ’n muur van een meter breed van redders geskei. Die Changsha-polisie het gesê nege mense – onder wie die gebou se eienaar en ’n span veiligheidsinspekteurs – is Sondag in verband met die ongeluk in hegtenis geneem. Hulle het beweer dat landmeters ’n veiligheidsoudit van die gebou vervals het. Die owerhede het nog nie ŉ oorsaak vir die ramp bekendgemaak nie.